Кавказым ис бзылъхугъэхэр
Котляровхэ Мариерэ Викторрэ я тхылъ тедзапIэм къыщыдэкIащ «Кавказ: женское пространство» зыфIащар. Абы лъабжьэ хуэхъуащ урыс этнограф цIэрыIуэ Карпов Юрэ и «Женское пространство в культуре народов Кавказа» къэхутэныгъэ лэжьыгъэр.
Къыхэгъэщыпхъэщ, бзылъхугъэхэм я дуней тетыкIэм теухуа мы тхылъыр Кавказым ис лъэпкъхэм я деж щыяпэ апхуэдэ къэхутэныгъэу зэрыщытыр. Мы къыдэкIыгъуэм куууэ щызэпкърыхащ цIыхубзхэм нэхъ ехьэлIауэ щIыналъэм щызекIуэ хабзэхэр. Кавказым исхэм я щэнхабзэм Iэмал къует цIыхухъумрэ цIыхубзымрэ я зэхущытыкIэм, псэукIэм, политикэм, диным, нэгъуэщIхэми епхауэ зэрызихъуэжым уриплъэну.
Тхылъыр щхъуэкIэплъыкIэщ, Кавказым ис бзылъхугъэ зэхуэмыдэхэм я сурэтхэмкIэ гъэдэхащ. Зи тиражыр 500 хъууэ къыдэкIа мы лэжьыгъэм IэщIагъэлIхэми щIэджыкIакIуэхэми гулъытэ зэрыхуащIынум шэч хэлъкъым.
ТЕКIУЖЬ Заретэ.
